Papersnake/gushiwen huggingface dataset:
登梅冈望金陵赠族侄高座寺僧中孚
李白（唐代）

钟山抱金陵，霸气昔腾发。
天开帝王居，海色照宫阙。
群峰如逐鹿，奔走相驰突。
江水九道来，云端遥明没。
时迁大运去，龙虎势休歇。
我来属天清，登览穷楚越。
吾宗挺禅伯，特秀鸾凤骨。
众星罗青天，明者独有月。
冥居顺生理，草木不剪伐。
烟窗引蔷薇，石壁老野蕨。
吴风谢安屐，白足傲履袜。
几宿一下山，萧然忘干谒。
谈经演金偈，降鹤舞海雪。
时闻天香来，了与世事绝。
佳游不可得，春风惜远别。
赋诗留岩屏，千载庶不灭。
杏园宴上谢座主
姚合（唐代）

得陪桃李植芳丛，别感生成太昊功。

今日无言春雨后，似含冷涕谢东风。
杨慎之著作孙正甫推官欧阳
孔平仲（宋代）

故人得会合，况复有乡闾。静失秋天幕，幽忘海上居。

留连且彻晓，分散即如初。笑语同灯火，还思远寄书。
戏酬正夫
郑獬（宋代）

汪子怪我不作诗，意欲窘我荒唐辞。
自顾拙兵苦顿弱，安敢犯子之鼓鼙。
子之文章既劲敏，屡从大敌相摩治。
左立风后右立牧，黄帝秉钺来指麾。
蚩尤跳梁从风雨，电师雷鬼相奔驰。
顷之截首挂大旆，两肩冢葬高峨危。
如何韬伏不自发，欲用古术先致师。
遗之巾帼武侯策，司马岂是寻常儿。
应须敌气已衰竭，然后铁骑来相追。
回戈坐致穷庞伏，得非欲学韩退之。
嗟我岂敢与子校，唯图自守坚城陴。
况兹忧窘久废绝，空馀衰老扶疮痍。
开卷旧字或不识，岂能有意争雄雌。
朝来据鞍试矍铄，是翁独足相撑支。
检勒稍稍就部伍，亦欲一望将军旗。
曹公东壁不羞走，周郎未得相凌欺。
便须持此邀一战，非我无以发子奇。
罗江二绝
陈与义（宋代）

荒村终日水车鸣，陂北陂南共一声。
洒面风吹作飞雨，老夫诗到此间成。
送公孙器自桂林归蜀
杨衡（唐代）

桂林浅复碧，潺湲半露石。将乘触物舟，暂驻飞空锡。

蜀乡异青眼，蓬户高朱戟。风度杳难寻，云飘讵留迹。

旧户闲花草，驯鸽傍檐隙。挥手共忘怀，日堕千山夕。
杂感
陆游（宋代）

买薪贷粟不曾知，一事无营尽日嬉。
耋老却如童稚日，早眠晏起食无时。
重阅王卫辉诗有感 其二
陆继辂（清代）

愈湜题门三度看，从知在郡重孤寒。戴头太尉锄强易，露齿欧孤息谤难。

此日尚惊诗胆放，急装谁信宦情阑。因君并忆吹香阁，折到花南第几栏。
百字令·赠曾青藜诞日，和杜茶村韵
钱肃润（明代）

频年作客，记长安花市，灯楼常共。自过兰陵悬百里，但听鸟鸣共哢。

嵇吕相思，张高迷路，做得寻朋梦。朝来至止，衔杯为尔情重。

正是月贯精阳，节逢天贶，天上红云动。报道麒麟生此日，孔氏元来亲送。

沂水清风，嘉祥正派，流向江西纵。傅家画省，到今应有池凤。
此地
戴表元（宋代）

又说风尘起，人来似水流。
饥穷余此地，啸聚是何州。
野白荒荒阔，云横莽莽浮。
相逢问田父，未可卖耕牛。
集句七言绝句诗（一十二首。续拗体诗三首）
孙蕡（明代）

身前身后思茫茫，秋菊春兰各吐芳。
惭愧情人远相访，为郎憔悴却羞郎。
野豕
徐渭（明代）

谁猎野豨归，雕胡此日磾。辕生老难刺，公子立能啼。

所贵膏弥脆，何由噬免脐。野人浑绝粒，一丈长青藜。
考试局与孙元忠博士竹间对窗夜闻元忠诵书声
黄庭坚（宋代）

南窗读书声吾伊，北窗见月歌竹枝。
我家白发问乌鹊，他家红妆占蛛丝。
秋夜词
谢翱（宋代）

愁生山外山，恨杀树边树。
隔断秋月明，不使共一处。
闻得吴兴
王十朋（宋代）

莫年身似杜陵翁，流落乌蛮白帝中。圣主哀怜不终弃，乞祠却得水晶宫。
馀干登眺有怀 其二
赵蕃（宋代）

溪山虽好政须人，终日伥伥此水滨。试并栏干一回首，祇馀鸥鸟似相亲。
宿长安闸口
郑刚中（宋代）

天寒云气阴，地阔江岸敞。
鼓动风势狂，掀簸浪头长。
单绳缆扁舟，避雨宿深港。
上有阿兰若，危铃作孤响。
一夜魂梦寒，乡国劳远想。
清霜作朝晴，舟师动帆桨。
次韵和李正甫
沈辽（宋代）

故国重寻梅柳春，自怜头上二毛新。已知悯默安无位，宁免低昂为有身。

前日少年都自梦，比来贱仕始忧贫。多惭幕府文章客，都为风光作主人。
祁门道中即事
曹彦约（宋代）

山木阴阴击晚牛，水田漠漠任春鸥。
长歌大笑却归去，长在农家今白头。
芳美亭
蔡载（宋代）

高人不惜地，自种无边春。
莫随流水去，恐污世间尘。
偈六十三首
释道宁（宋代）

灵山顾视，迦叶亲闻。
白藕峰前，卢公契旨。
直饶鍼芥相投，未免随波逐浪。
俱成胜负，犹涉驱驰。
争似青天为幕，夜月为钩，
卧藤萝下，块石枕头。
踏得故关田地稳，不风流处也风流。
延平粹厅十咏·天开图画
陈宓（宋代）

通衢亘其南，危楼冠其北。
如何境日新，烟云为笔墨。
秋懹
陆游（宋代）

望远目犹明，登高脚更轻。
每思游赤壁，时梦上青城。
灯下书如蚁，花前饮似鲸。
古仙曾历考，强半出儒生。
水调歌头（送魏倅）
王炎（宋代）

新涨鸭头绿，春满白苹洲。小停画鹢，莫便折柳话离愁。缥缈觚棱在望，不用东风借便，一瞬到皇州。别酒十分酌，何惜覆瑶舟。

从此去，上华顶，入清流。人门如许，自合唾手复公侯。老我而今衰谢，梦绕故园松菊，底事更迟留。早晚挂冠去，江上狎浮鸥。
昭君怨·牡丹
刘克庄（宋代）

曾看洛阳旧谱，只许姚黄独步。若比广陵花，太亏他。
旧日王侯园圃，今日荆榛狐兔。君莫说中州，怕花愁。
满庭芳
甄良友（宋代）

杲杲重光，遥山耸翠，九天秋气高明。露团仙掌，初月挂前星。帝念吾君父子，亲传授、光启中兴。生储后，是为三圣，一道以相承。升平。当此际，黄花照座，丹桂充庭。对两宫喜色，百辟欢声。好是橙黄橘绿，宣猷殿、酒碧香清。重重庆，尧仁舜孝，亲见禹功成。
松化石
王梦庚（清代）

苍髯拿空卧云起，支离返寂含精髓。龙鳞化尽三千年，五花壁立涛声死。

廷真观老战风雨，自然道人频屈指。摩挲瘦骨敲青铜，玄鹤归来敛双趾。

昆冈玄圃黯无色，磥砢离奇景高节。
水调歌头（冬至）
汪宗臣（宋代）

候应黄钟动，吹出白葭灰。五云重压头，潜蛰地中雷。莫道希声妙寂，嶰竹雄鸣合凤，九寸律初裁。欲识天心处，请问学颜回。

冷中温，穷时达，信然哉。彩云山外如画，送上笔尖来。一气先通关窍，万物旋生头角，谁合又谁开。官路春光早，箫落数枝梅。
野芳竞秀
蒋伟（清代）

乾坤生意正当时，处处风光草木私。遮莫逢迎如献笑，人情物意恰相宜。
兔
梅尧臣（宋代）

迷踪在尘土，衣褐恋蓬蒿。
有狡谁穷穴，中书惜拔毫。
猎从原上脱，灵向月边逃。
死作功勋戒，良弓合自弢。
咏史上·伏生
陈普（宋代）

性习由来系正邪，古今谁不道蓬麻。
无人说与吹箫相，窦薄淮刘本一家。
次韵陈春卿眇云轩
史浩（宋代）

油然肤寸起岩峦，萦抱山腰玉带宽。
会作旱天三日雨，莫将空濶等閒看。
姜秘监挽词
楼钥（宋代）

文笔无劳巧剪裁，一时妙斲冠兰台。
王杨仕宦曾相接，游夏渊源有自来。
治狱心知有阴德，立朝人叹有余才。
功名回施与孙子，公亦何为不豫哉。
学舍石榴
宋祁（宋代）

曾见芳英上舞裙，缘何此地寄轮囷。
烟滋黛叶千条困，露裂星房百子匀。
未羡扶南收作酿，曾经骑省赋为珍。
须知博望来时晚，莫促幽芳趁暮春。
唐元素同年属题湖山招阴图傍
郑孝胥（清代）

涉江真畸人，山水兴不浅。筑庵傍林舍，宿愿久未践。

偶然获此傍，失笑颇自遣。居然洞庭西，缥缈窥叠巘。

乱作今五年，歇浦等潜遁。湖山嗟被污，欲往空馀愤。

傍中乾净土，寄意固已远。画人辛至乙，巧合事犹罕。

我生实胥门，羁吴亦忘返。何时结夫子，聊作寻梅伴。

所忧名为累，姓字端可变。身阴焉用文，相视应一泫。
九日客中
仇远（元代）

菊糕萸蟹年年有，未信今年此地无。
一瓻新酿正三白，幸是杖地钱可沽。
客况凄凉宦情薄，釜欲生鱼门罗雀。
未能早赋归田园，白酒黄鸡差自乐。
户曹司马村校书，相呼径诣黄公垆。
满地插菊把茱萸，强歌强舞醉相扶，
何必更画豳风图。
送邹次贾归临川二首 其二
孙觌（宋代）

徒步轻千里，重临贲一邱。留欢不暖席，索去忽扁舟。

惜别犹班草，传声可置邮。踌躇搔白首，独上仲宣楼。
书戒
陆游（宋代）

我幼事父师，熟闻忠厚言，治身接物间，要使如春温。
鞭朴不可弛，此语实少恩。
但能交相爱，余亦何足论。
家贫赖奴婢，炊汲与应门，余力具茗药，夕饭或至昏。
有过尚当贳，况可使烦冤！出仕推此心，所乐在平反。
宁坐软弱废，促驾归丘园。
吾老死无日，作诗遗子孙。
作乐导水 其十三 雨中移竹
许有壬（元代）

山人聚景作池台，移得龙孙带雨栽。顷刻云开晴日上，便教阴过酒樽来。
自大林与韩明府归郭中精舍
灵一（唐代）

野客同舟楫，相携复一归。孤烟生暮景，远岫带春晖。

不道还山是，谁云向郭非。禅门有通隐，喧寂共忘机。
壶中天 题记二田
赵芬（清代）

沧浪万顷，卧冰奁、冷浸一天空翠。

爱此溪山供秀润，扫荡烦襟如洗。料理琴书，品题风月，别是闲滋味。

莲幽竹笛，倚阑疑非人世。

此地宜有词仙，联镳飞盏，人在行云里。

翰墨流传知几许，写出江南烟水。坐石谈玄，飞觞溪白，过雨凉生袂。

剨然长啸，半滩鸥鹭惊起。
晨兴读书
宋庠（宋代）

老病何为者，陵晨缥帙开。
终无经世略，似有著书才。
史记金藏匮，春秋玉作杯。
吾心聊自适，万事已焉哉。
颂证道歌·证道歌
释印肃（宋代）

谁无念，谁无生，
过现未来心不停。一念不生地我所，
即是弥陀亲老兄。
京口喜雨楼落成呈史固叔侍郎
戴复古（宋代）

京口画楼三百所，第一新楼名喜雨。
大鹏展翼到中天，化作檐楹不飞去。
一日登临天下奇，华灯照夜万琉璃。
上与星辰共罗列，下映十里莲花池。
泰山为曲海为酿，手挈五湖为甕盎。
银糟香沸碧瑶春，歌舞当垆多丽人。
使君歌了人皆饮，更赏谷中花似锦。
五兵不用用酒兵，折冲樽俎边尘寝。
兹楼屹作东南美，孰识黄堂命名意。
特将此酒噀为霖，四海九州同一醉。
闽清醉中
白玉蟾（宋代）

东风正月二，吹我上梅溪。
白雪方才散，黄莺未见啼。
半空萌雨意，一蝶访桃蹊。
醉卧黄三店，夜深闻竹鸡。
忆金门旧游奉寄江西沈大夫
李德裕（唐代）

东望沧溟路几重，无因白首更相逢。已悲泉下双琪树，

又惜天边一卧龙。人事升沉才十载，宦游漂泊过千峰。

思君远寄西山药，岁暮相期向赤松。
次蒲汀二首 其二
边贡（明代）

石城虎踞九关开，钟阜龙盘亦壮哉。地保金汤分表里，气通云汉切昭回。

镐京本是文王土，太乙休誇武帝台。头白词臣窃供奉，两京清秩去还来。
示诸孙
苏辙（宋代）

少年真力学，玄月闭书帷。
老去浑无赖，心空自不知。
交游谁识面，文字略存诗。
笑向诸孙说，疏慵非汝师。
按务东桥驻望
宋祁（宋代）

岸峻双旌驻，桥横一水长。
冻舟真欲住，低雁正成行。
发发天含籁，棱棱野雨霜。
停骖重回首，直北是吾乡。
李微之闻其弟贯之西归以诗迓之刘左史和韵属
魏了翁（宋代）

公卿奏疏谩琅琅，谁刃楼兰槛鬼章。
巢燕豫忧江上北，幕乌未到岗之阳。
和夏选部齐宿韵（四首）
刘昌（明代）

老鹤无声近石阑，湘帘高卷夜堂寒。
貂联官列风生坐，佩引仙流月满坛。
见说千金求骏马，空怜一腐笑鹓鸾。
移灯催草升平策，万里天门欲献难。
叙两会事戏寄刁景纯学士
梅尧臣（宋代）

东家红梅开出墙，墙西女儿学新妆。
春风引客白日长，天河绿新浮鸳鸯。
摘花赠渠到渠处，更问鸳鸯寄声去。
昨日吴郎坐上时，袖中小字鸳鸯付。
酒虽入唇不能醉，醉得人心是朝暮。
朝愁衾枕旧薰香，暮愁霰雪飘如絮。
听他双韵舞伊州，舞彻夭妍不转头。
众人笑语曾不语，肠作车轮一万周。
屈节请还无甚媿，当时麈尾自驱牛。
春日许征君见访
贯休（唐代）

龙钟多病后，日望遇升平。远念穿嵩雪，前林啭早莺。

厨香烹瓠叶，道友扣门声。还似青溪上，微吟踏叶行。
思家
丘云霄（明代）

木落愁远山，乡心夜来绝。
不见渡溪人，但见渡头月。
高堂忆远征，妻孥望天末。
舞衣生轻尘，自贻此契阔。
白云起江头，直向武夷没。
云山清乐卷为胡主事乃尊题
江源（明代）

未及衰年便挂冠，先生原不负青山。长竿野艇江湖外，黄菊清樽杖履间。

童稚阶前调鹤舞，阿儿天上侍龙颜。科头熟睡三竿日，无梦市朝鸳鹭班。
送孟颖仙任东平州佐四首 其三
戴亨（清代）

著书期寿国，夙愿未全非。旧俗东平厚，今春麦秀肥。

题舆勷牧治，捧檄出皇畿。学道思言偃，牛刀用岂违。
镊白发 其二
宋濂（明代）

昨日花如绣，今朝花作尘。人身一如花，何为长苦辛。

古今富贵皆黄土，唯有青山解笑人。
天香 卐字香
杜文澜（清代）

窗眼嘘云，阑腰印月，雏鬟夜静重炷。篆蜕盘蜗，薰圆睡鸭，萦系荀郎吟绪。

春融四角，浑不倩、流苏深护。刚似侬心宛转，连环万丝千缕。

温灰半星微度。画秋蛇、似钩愁谱。一寸绣肠颠倒，佛龛低诉。

漫说情田未补。怕隔断、相思旧时路。织向鸳机，回文更苦。
初到梅花庄口占寄诸法侣 其二
释今但（明代）

烟岚重叠数峰纡，阡陌相连百亩馀。陌外溪流铁桥水，寻常策杖意多舒。
再和
晁说之（宋代）

官共狐裘三十年，纷纷南北笑莺迁。
未施云外射鵰手，且作山中骑虎仙。
失题
彭睿埙（明代）

别业藏幽胜，苔深人迹稀。秋声残叶乱，晚色断烟飞。

世事看棋局，生涯问钓矶。知音有山水，相对共忘机。
可禅人归江心
释智愚（宋代）

每思槌拂恨难酬，孤屿寻归月正秋。
堂上若呈圆相去，乃师应错骂双檮。
疎山舟中联句
白玉蟾（宋代）

山影卧寒碧，波光摇虚空。
櫂凌千顷月，帆鼓一天风。
列岸万丝柳，遥岑数粒松。
诗魂混雁鹜，草圣惊鱼龙。
梦断江楼笛，吟余烟寺钟。
电华飞我剑，虹晕挂吾弓。
清啸骑汗漫，朗吟泛冥濛。
谁云泽国小，乐亦在其中。
寄王十四舍人
司空图（唐代）

几年汶上约同游，拟为莲峰别置楼。

今日凤凰池畔客，五千仞雪不回头。
谷日 其二
张侃（宋代）

欲识田家趣，清溪曲抱村。齐民当日术，学稼古人言。

瑞实归千室，馀功到小园。元机亭育际，始见道尤尊。
好时光 杨妃山茶
董元恺（清代）

一捻指痕轻染，千片汗色微销。乍醒沉香亭上梦，芳魂带叶飘。

照耀临池处，恍上马映多娇。疑向三郎语，时作舞纤腰。
辞方公悦
郑侠（宋代）

又承尊酒细论文，日日樽前得未闻。
邻旧直忘趋走贱，有疑俱向笑谈分。
心缘明德怀高屏，日为偏亲断远云。
明日迢迢东郭路，未行离思已纷纷。
蒋山开善寺（一作崔峒诗）
李嘉祐（唐代）

山殿秋云里，香烟出翠微。客寻朝磬至，僧背夕阳归。

下界千门在，前朝万事非。看心兼送目，葭菼自依依。
疏竹三禽图
高启（明代）

棘枝疏瘦竹枝低，三鸟寒多每并栖。
月落山空秋梦断，不知谁个最先啼。
偈颂一百零二首
释绍昙（宋代）

六用门头，力战争夺，
钥杀贼阵云横。群魔窜入藕丝孔，
竟挽天河洗甲兵。凌烟阁就，
汗血功成。高枕圆蒲尘梦破，
隔窗幽鸟话升平。灼然如是，
千圣同盟。诸禅德，
若也脚跟浮逼逼，画堂立变铁围城。
留别陈子思舅
毕仲游（宋代）

三载岂不长，回念如转烛。南行在今夕，何以图款曲。

朱轮走岐路，夫子驾牛犊。权门聚冠裳，夫子偃空谷。

甘贫分始定，乐道心乃足。自怪离别间，悽然悲满目。

欲为商声操，操变不可复。欲为秦声吟，吟短不可续。

杯行竟无语，慷慨绕空屋。别后两如何，祇应保饘粥。
和立斋书怀二首
王柏（宋代）

病暑已成痼，尘埃凝简竹。
萧萧北窗下，闭门惠茕独。
曜灵欲西北，风露涕心目。
仰观牛女星，相望明河曲。
谁能却凤皇，共此鹜鸡逐。
美人天一方，邮音空往复。
寥寥明月怀，翳翳谈间玉。
欢喜闻归期，絷彼白驹谷。
幸自有长林，尚可停鸾鹄。
过柴桑乱峰中，蹑梯而上观陶公醉石
袁枚（清代）

先生容易醉，偶尔石上眠。
谁知一拳石，艳传千百年。
金床玉几世恒有，眠者一过人知否？不如此石占桑，胜立穹碑万丈长。
闲居
潘玙（宋代）

厌于奔走乐闲居，湖海交游任阔疏。燕去又为千里客，雁来谁寄一行书。

青山对面如相识，白发无情亦懒梳。屋外有园三数亩，春风尽可学耕锄。
三月十七日送驾出德胜门
梁潜（明代）

煌煌旄钺发平明，万里河山锦绣迎。
王气浮天随宝纛，虹光拂地护龙旌。
玉关指日看归马，青海无波待洗兵。
万姓欢呼传捷报，六军歌舞入瑶京。
酬屈突陕
刘长卿（唐代）

落叶纷纷满四邻，萧条环堵绝风尘。
乡看秋草归无路，家对寒风病且贫。
藜杖懒迎征骑客，菊花能醉去官人。
怜君计画谁知者，但见蓬蒿空没身。
感怀 其四
方岳（宋代）

去国何年老一丘，于今已换几公侯。不知我者谓为拙，是有命焉那用求。

舴艋舟应容钓蟹，麒麟阁不画骑牛。百年长短身馀几，付与西风汗漫游。
扈跸词三十二首 其三十二 发良乡
陆深（明代）

红日西飞白马东，锦袍织带从官同。亲知相见如相问，日有新诗纪圣功。
吕不韦
徐钧（宋代）

谋立储君进孕姬，巨商贩鬻巧观时。十年富贵随轻覆，奇货元来祸更奇。
答连生见寄兼简同邑胡希元
宋祁（宋代）

京华倦游客，顾我损文鳞。
道觉穷方胜，交缘淡更亲。
句成池草夕，讯到陇梅春。
欲答双盘恨，清才彼有人。
送徐择之秘校还雎阳二首 其二
刘弇（宋代）

汴水东头古堞开，青鸳舞影几楼台。莫将归雁比行色，身未到家春已来。
感怀五首
陶梦桂（宋代）

佐岳归来得自如，仍然服色似芙渠。
儿童痴绝牵衣问，腰下如何不见鱼。
丁卯桥
杨巍（明代）

愧我尘埃客，两过丁卯桥。徘徊醉吟处，碧树自萧萧。
与赵将军三首
白玉蟾（宋代）

醉头一月不曾梳，共整扁舟又太湖。
昔日舞雩多一唯，他人陋巷只如愚。
同崔载华赠日本聘使
刘长卿（唐代）

怜君异域朝周远，积水连天何处通。

遥指来从初日外，始知更有扶桑东。
调笑令
邵伯温（宋代）

翻翻绣袖上红茵。舞姬犹是旧精神。坐中莫怪无欢意，我与将军是故人。
蒲氏别墅十咏·朝真堂
文同（宋代）

高台按虚境，飞驾罗太空。
小兆佩神虎，每来清夜中。
虎丘
苏耆（宋代）

虎踞标灵迹，危楼杳霭间。
剑池沉石壁，金地涌秋山。
塔影松轩沉，云迷藓迳斑。
磬随灵籁尽，鹤伴老僧间。
有句惭先哲，无辞愈厚颜。
我来聊寫望，顿觉离人寰。
十三日游上寺及黄涧
邵雍（宋代）

能休尘境为真境，未了僧家是俗家。
不向此中寻洞府，更於何处觅城花。
登福先寺上方然公禅室
蔡希寂（唐代）

名都标佛刹，梵构临河干。举目上方峻，森森青翠攒。

步登诸劫尽，忽造浮云端。当暑敞扃闼，却嫌絺绤寒。

禅房最高顶，静者殊闲安。疏雨向空城，数峰帘外盘。

午钟振衣坐，招我同一餐。真味杂饴露，众香唯茝兰。

晚来恣偃俯，茶果仍留欢。
仙水归程
王迈（宋代）

九鲤湖边路，重来盟未寒。
折花挼水献，策杖驭风还。
宦海波涛恶，仙家日月间。
前生丹在否，岁晚要重丸。
进和御制撷芳园二诗 其一
王安中（宋代）

仙风吹袂到壶天，池馆新晴日正妍。罨画溪边初纵棹，笼松花底缓回船。

金鳞跃跃依春藻，绣羽飞飞掠晚烟。醉眼重窥云汉作，明朝万口想争传。
跋冯氏兰亭
陆游（宋代）

茧纸藏昭陵，千载不复见。
此本得其骨，殊胜兰亭面。
梦後寄欧阳永叔
梅尧臣（宋代）

不趁常参久，安眼向旧溪。
五更千里梦，残月一城鸡。
适往言犹是，浮生理可齐。
山王今已贵，肯听竹禽啼。
春日怀湖上
释宝昙（宋代）

前日山茶冰雪中，东风得意试为容。
桃花笑日面皮破，柳叶抹烟眉晕重。
帘幕风前斜入燕，色香丛里闹团蜂。
湖山一梦残灯火，西子当年熊正浓。
净刹
蒋廷玉（宋代）

碑上文难读，开山失所传。
岩松秋落子，石井夜添泉。
地旷常多月，厨寒不起烟。
昔年曾有虎，来到寺门前。
丁酉省试毕晓归东省
赵完璧（明代）

飋飋西风已老秋，海东归骑晓悠悠。荒亭落木萧萧下，古渡寒悠冉冉收。

董贾万言珍楚璞，燕齐三战逞吴钩。壮图早晚青云上，折取天香慰白头。
梅翁所作无一丝勉强意亦和一首
苏泂（宋代）

达士养四体，受敌听腹背。
悉意万卷读，往昔若晤对。
日者鬓发改，自恨笔力退。
得句造澹薄，晃亦我所爱。
东楼置酒赏桃李
孔平仲（宋代）

朱楼直瞰清池湾，池上彩翠多奇山。春光烂漫桃李发，倒影照映澄波间。

远看已好重攀折，堆积金盘霞间雪。促拍更歌金缕衣，不辞醉倒花时节。

归来酒醒梦阑时，袖上馀香犹未灭。
题岳飞名印
郑孝胥（清代）

幼慕汤阴节，日夜搜稗史。壮过临安坟，愤慨看湖水。

诗词实隐秀，翰墨多可喜。玩印几摩挲，哀公如象齿。
和乐天为张建封侍儿盼盼作仍继五篇 其三
姜特立（宋代）

黄金不惜买蛾眉，拣得如花四五枝。日月其除岁云暮，诗人此意报君知。
和杨卿中秋月
司马光（宋代）

秋气平分夜，深阴乍散天。
窥林初淡薄，照席忽孤圆。
冷入诗毫健，光浮醉弁偏。
嘉宾勿轻去，桂影正娟娟。
看柑
叶适（宋代）

窈窕随塘曲，酸甜在橘中。
所欣黄一半，相逐树无穷。
习啖成真性，悲歌记土风。
惭非美人赠，采摘恣村童。
叹花词
施肩吾（唐代）

前日满林红锦遍，今日绕林看不见。

空馀古岸泥土中，零落胭脂两三片。
沪帅曹太博生日四首
魏了翁（宋代）

十年更瑟不曾调，百载张弓未肯弨。
随事提撕民受赐，宁论外服与王朝。
后天易吟三十首
方回（元代）

世治常无乱，民安永不危。
尚须西伯演，羲画可无之。
次韵赵帅五首
陈造（宋代）

前知红药翻阶处，别许金腰一朵开。
名在金瓯花会得，即看飞诏下天来。
南苑绝句 其十
潘祖荫（清代）

彩旌结陈龙蛇动，银烛成城星月繁。神武圣谟周万里，玉关金甲尚云屯。
沙头玩月
丘葵（宋代）

万片鱼鳞淡欲收，横空不碍素光流。
山河寂寂千年事，风露娟娟五月秋。
且作希夷间枕石，惜无李白共登舟。
细看白兔何曾夜，应使深山魍魉愁。
偈颂一百零二首
释绍昙（宋代）

三百斤铁枷，数载无人荷。
颺在壁根头，只得冤雠到。
口款分明不可翻，老肩无力也须担。
寄满子权二首
王令（宋代）

终年谋食亦何得，浪取穷愁只自侵。
饿死有时非正命，劳生几不愧常心。
百年此去尘埃在，万古从来意思深。
莫说山林是轻往，穷来无计得山林。
华之高寿鲁斋先生七十
金履祥（宋代）

嵬嵬王子，我人所宗。
维北有斗，维岱在东。
寄子瞻舍人二首 其二
张耒（宋代）

纷纷名利场，向背不知丑。翟公书其门，客态自如旧。

势去竞诋沮，有馀丐升斗。高贤少畦畛，小子多状候。

退之呼字生，房相肆琴叟。事奇出意表，欲辩不及口。

神明劳忠孝，福禄日方厚。防微无早计，求福常恐后。
庆春宫 同羁夜集秋晚叙意
郑文焯（清代）

霜月流阶，芜烟衔苑，戍笳愁度严城。残雁关山，寒蛩庭户，断肠今夜同听。

绕阑危步，万叶战风涛自惊。悲秋身世，翻羡垂杨，犹解先零。

行歌去国心情，宝剑凄凉，泪烛纵横。临老中原，惊尘满目，朔风都作边声。

梦沈云海，奈寂寞鱼龙未醒。伤心词客，如此江南，哀断无名。
寄唐内翰
佘世亨（明代）

北望蓟门迥，龙楼旭日边。我惟山泽老，君竟玉堂仙。

魂梦常千里，音书动隔年。行藏各随分，知有故人怜。
送赵安仁之官上虞二首
戴复古（宋代）

远庵家学在，持此去为官。
冰雪吾身白，风霜吏胆寒。
一心毋妄用，百姓自相安。
贤者妙为政，谁言宰剧难。
冬日宴于庶子宅各赋一字得节
杜正伦（唐代）

李门余妄进，徐榻君恒设。清论畅玄言，雅琴飞白雪。

寒云暧落景，朔风凄暮节。方欣投辖情，且驻当归别。
掩关铭
卢仝（唐代）

蛇毒毒有形，药毒毒有名。人毒毒在心，对面如弟兄。

美言不可听，深于千丈坑。不如掩关坐，幽鸟时一声。
水调歌头（庚子送周日丙·仲赴江东幕）
李曾伯（宋代）

簪履盛元幕，领袖属英游。登车揽辔余事，何止客诸侯。看尽巫云岷雪，却访庐峰湓浦，砥柱赞中流。百叠青山路，一片白苹洲。

今日事，风涛上，一虚舟。长江万顷寒碧，犹谓马能浮。况是眼前局面，心腹忧如边角，胜著赖帷筹。谈笑济时了，勋业迈前修。
寄苏庭藻二首 其一
周孚（宋代）

苏子文章旧起予，英英寒玉琢冰壶。十年不见空青眼，一日相逢各白须。

可是封侯须望尉，只今著论又潜夫。青灯寂寞秋堂夜，叹息寒衾梦亦无。
咏雪
姚合（唐代）

愁云残腊下阳台，混却乾坤六出开。
与月交光呈瑞色，共花争艳傍寒梅。
飞随郢客歌声远，散逐宫娥舞袖回。
其那知音不相见，剡溪乘兴为君来。
点绛唇
石孝友（宋代）

霁景澄秋，晚风吹尽朝来雨。夕阳烟树。万里山光暮。

一带长川，阳在流今古。人何处。月波横素。冷浸蒹葭浦。
送僧归护国寺
李简（宋代）

来赴龙华约，归承帝泽新。道高传几祖，言下得何人。

水想灵溪健，花饶法界春。自甘铅钝者，犹望指迷津。
怀江南友人
刘沧（唐代）

久绝音书隔塞尘，路岐谁与子相亲。愁中独坐秦城夜，

别后几经吴苑春。湘岸风来吹绿绮，海门潮上没青蘋.

空劳两地望明月，多感断蓬千里身。
同光岁送人及第东归
齐己（唐代）

西笑道何光，新朝旧桂堂。春官如白傅，内试似文皇。

变化龙三十，升腾凤一行。还家几多兴，满袖月中香。
谒伍子胥庙
皇甫涍（明代）

列雉影沧波，望望深云树。
回照延清襟，芳阡引幽步。
曲隅抗兰寝，灵旗出残雾。
畴昔抱余悲，怅矣前溪路。
解剑邈英风，荐潦申遐慕。
芳草忽复春，东门霭如故。
烟明刹殿霞，风满平池露。
向月临江洲，含情不能渡。
偈颂三十八首
释如净（宋代）

连雨初晴九月一，日头依旧东边出。
照见五蕴皆空，衲僧参学事毕。
一尺水，一丈波，
谢郎船上唱山歌。
和晁美叔
苏轼（宋代）

反观皆自直，相诋竟谁谀。
事过始堪笑，梦中今了无。
珍材尚空谷，疲马正长途。
未识造化意，茫然同一炉。
菩萨蛮（戏呈周介卿）
张元干（宋代）

拍堤绿涨桃花水。画船稳泛东风里。丝雨湿苔钱。浅寒生禁烟。

江山留不住。却载笙歌去。醉倚玉搔头。几曾知旅愁。
癸未二月廿五日访周道人西庵戏题
陈文蔚（宋代）

道人邀我饭胡麻，半日清闲得远家。
多少欲来无路问，空於洞口觅桃花。
题所居斋柱诗
柳镇（南北朝）

江小不久计，要适暂居心。况念洛阳士，今来归旧林。
海螺峰
冯敏昌（清代）

流云四垂雨微冥，海气长吹春雾腥。千间矗矗楼间形，浮天修眉一痕青。

谁从娟妙夸娉婷，楼间之人梦初醒。涧松岩松暮芳馨，何当采芝歌洞灵。
留别耿湋侯钊冯著
卢纶（唐代）

相识少相知，与君俱已衰。笙镛新宅第，岐路古山陂。

学道功难就，为儒事本迟。惟当与渔者，终老遂其私。
题张真人鸪峰清暑图
杨荣（明代）

鸪峰嵯峨几千尺，屹立江南半空碧。仙家正在龙虎深，林壑翛然绝尘迹。

茅屋俯瞰峰之阿，石泉飞洒浸垂萝。向来六月不知暑，空翠满襟凉气多。

道人时把瑶琴理，流水高山少知己。问谁载酒泛中流，来听清商间宫徵。

我生性嗜山水幽，忽见此图清兴留。何当从子问真诀，周览八极寻丹丘。
追和贾浪仙古镜
徐夤（唐代）

谁开黄帝桥山冢，明月飞光出九泉。

狼藉藓痕磨不尽，黑云残点污秋天。
送金华赵宰二首
王柏（宋代）

六龙潜处起宗英，来作金华有脚春。
人被抚摩称是佛，事归听断果如神。
忍看凫舄双飞去，趁得葭灰一点新。
近世柏台冠豸者，多求作邑有声人。
次韵裴库部雪二首 其二
刘攽（宋代）

似薄凝霜不振威，端凌爱日夺光辉。变成盐浦风沙乱，卷起涛江海上飞。

西望屯云瞻魏阙，正思鸣佩贺端闱。孤城牢落无来客，坐待山明见翠微。
诗一首
高荷（宋代）

妄作非吾事，罢官饥尔曹。
此心常去住，何日遂孤高。
雁伴乌疮脱，蝇营狗跛劳。
不如张仲蔚，门外长蓬蒿。
伤卢长史居
萧元之（宋代）

昔年传得文标集，每对青灯一起予。
偶访袁人寻古事，旧时居处已民居。
赫曦台四景·中宵皓月
熊禾（元代）

赫曦日夕真奇绝，最好中秋看明月。
竦身飞上第一峰，不觉清寒近天阙。
初离海角犹朦胧，行到天心转光洁。
今宵端正照山河，长笛一声愁欲裂。
江城子 赋牡丹（原无题，据凌张诸本补）
元好问（金朝）

姚家池馆魏家邻。上番春。姓名新。倾国倾城，为雨复为云。水北水南无别物，金屑粉，麝香尘。折枝图上看精神。见来频。画来真。办作黄徐，无负百年身。也待不来花下醉，嫌笑杀，洛阳人。
步虚
白玉蟾（宋代）

玉殿朝回夜已深，三千世界静沉沉。
微微花雨粘琪树，浩浩天沉动宝林。
烟锁崑崙山上顶，月明娑竭海中心。
步虚声断一回首，十二楼台何处寻。
为何库部旧姬拟蘼芜之句诗
王僧孺（南北朝）

出户望兰薰，褰帘正逢君。敛容裁一访，新知讵可间。

新人含笑近，故人含泪隐。妾意在寒松，君心逐朝槿。
长亭怨慢 题王伴石景曾感旧图
黄燮清（清代）

莫再问、苏台眉妩。自过江来，便成飞絮。病雨啼烟，断魂空仗绣幡护。

东风做美，反送了、春归去。多事杜鹃声，尚恋恋、永丰坊树。

前度。记婵娟恩重，赢得日成心许。明珠转赠，恁翻被、红丝耽误。

便算是、接叶移花，料不定、送君黄土。玉佩泣湘皋，应悔微波通语。
和利州鲜于转运
司马光（宋代）

凛然凌霜色，本自生丘壑。徙之君子庭，栽培固不薄。

静夜声飂飂，清昼阴漠漠。秀气逼檐楹，翠影通帘箔。

知君梁栋材，大匠偶未度。但守岁寒心，闲轩亦不恶。
题黄石斋先生手书诗册
董凤三（清代）

庄烈事猜忍，操切恶强谏。宵小伺其隙，立朝不容善。

漳浦凛清修，忠佞亟所判。投荒分固宜，再起心犹面。

材大用终难，时穷节始见。陵微社已墟，草泽兵徒玩。

间关闽峤栖，讵异崖山窜。披榛署台阁，募市充组练。

巍巍大将旗，居奇窃观变。掌上弄孱主，笼中绁俊彦。

愤激感重臣，呼天泪如霰。爝火光未豆，弱丝引才线。

闱闼防飙风，瞬息虞刀箭。灭绝在须臾，死绥不待援。

亦如螳臂撑，宁无颈血溅。辛苦出凶门，凄凉白羽扇。

乌合张空弮，曷足当蓬蔓。一败遭系缧，霜刃目不眩。

留京故嵽嵲，往事谁涂炭。步艰庙弗灵，穴殉身能办。

从容投笔余，正气归天汉。前此梅岭头，后者榕江畔。

碧血共荧荧，千古星辰烂。当其誓墓时，怆切松楸恋。

夫岂非人情，诸子亦在念。躯发一朝捐，民彝胥荷担。

遗墨宝人间，精芒摄流电。读之感概深，临风再三叹。
雨中看牡丹
窦梁宾（唐代）

东风未放晓泥干，红药花开不奈寒。

待得天晴花已老，不如携手雨中看。
春望二首
范浚（宋代）

眺听不知暮，徘徊聊复吟。
归云迷近谷，去鸟度前林。
长日凭高目，伤春望远心。
边方杀气在，天北惨沉阴。
秋旱热甚尤苦登陟舆中戏成
黄公度（宋代）

少皞不用事，八月犹苦热。
南方本炎蒸，况乃甘泽阙。
雨师弛厥职，旱魃逞馀孽。
金石铄欲流，污池龟甲裂。
稼穑亦已休，田家生理绝。
敢意築场圃，渐闻罂瓶竭。
租敛数有恒，不为愆阳辍。
州县急锱铢，鞭箠动流血。
吁嗟号帝阍，此语何由彻。
空村巫觋舞，灵祠香火谒。
水旱制於天，祈禳恐虚设。
尝闻桑林祷，爪牺亦清洁。
万国几为鱼，尧德岂其劣。
但令备先具，难必沴气灭。
江淮十万兵，仰口资饭馈辙。
太仓无宿储，有司忧百结。
腐儒从薄宦，篮舆走嵽嵲。
王事有严程，亭午不得歇。
林鸟呀无声，仆夫屡告暍。
马得变玄冬，阴厓踏层雪。
哀筝
李商隐（唐代）

延颈全同鹤，柔肠素怯猿。湘波无限泪，蜀魄有馀冤。

轻幰长无道，哀筝不出门。何由问香炷，翠幕自黄昏。
谢氏池亭
冯秀莹（清代）

环碧写山屏，秋光上小亭。露摇鱼缀尾，风定鸟梳翎。

金橘悬衣桁，银荷汎酒舲。双鬟筝一曲，明婳亦堪听。
咏杨妃菊
李山节（宋代）

命委马嵬坡畔泥，惊魂飞上傲霜枝。
西风落日东篱下，薄倖三郎知不知。
简周允升三首
赵蕃（宋代）

相逢亡恙外，第一问书堂。
为说当年树，如人出屋长。
示丁都院
释崇岳（宋代）

镬汤炉炭三禅乐，剑树刀出大觉场。
此日拨开心地印，了无佛法可商量。
最明寺殿悟道后赠之助道颂五首
释普宁（宋代）

悟了还同未悟时，著衣吃饭顺时宜。
起居动静曾无别，始信拈花第二机。
慈云寺观荷并游惠山纳凉八首 其七
章简（清代）

水楼一角绕城斜，波影罗罗绿上纱。落日齐开凉槅子，鬓丝风递素馨花。
将归青齐先送云岩兄返大梁
周在浚（清代）

太行南接黄河岸，一片帆开古汴州。欲去空劳亲串望，将归翻使弟兄愁。

乱云碛里驱羸马，落日城边拥敝裘。叹息故园多难后，洪涛又报决商丘。
正月三日大雪雪晴有感
张耒（宋代）

平生对雪须千首，何事今春无片词。
老大怯寒唯泥酒，穷愁须醉不吟诗。
润催庭柳将开眼，冷送江梅欲别枝。
何处高楼有残白，旧游无处寄相思。
和太常杜少卿东都修行里有嘉莲
温庭筠（唐代）

春秋罢注直铜龙，旧宅嘉莲照水红。两处龟巢清露里，

一时鱼跃翠茎东。同心表瑞荀池上，半面分妆乐镜中。

应为临川多丽句，故持重艳向西风。
月明归路
彭炳（元代）

常时花柳暗春风，红袖钩心咽小钟。昨夜珠帘罢歌舞，月明归路马如龙。
浣溪沙 题叶小庚《本事词》后
陆韵梅（清代）

韵事才人又美人。湖山金粉艳芳尘。一编絮果与兰因。

帘外绿云留倩影，风前紫玉慰香魂。琼箫吹到月黄昏。
祝英台近（为自得齐赋）
止禅师（宋代）

水空流，心不竞，门掩柳阴早。芸暖书芗，声压四檐悄。断尘飞远清风，人间醒醉，任蝶梦、何时分晓。

古音少。素琴久已无弦，俗子未知道。听雨看云，依旧静中好。但教春气融融，一般意思，小窗外、不除芳草。
雪
萧立之（宋代）

吹万不同无数风，人间遂有水晶宫。玉龙夜战三更月，铁马秋行万里空。

老尽蓬心松柏独，起来蒿目地天通。兰亭尽足方金谷，只诧粗人论未公。
秋雨二首
张耒（宋代）

南山云起满庭阴，帘幕初凉七月深。
桃子压枝桐叶老，连绵风雨作愁霖。
石竺山二十咏
刘克庄（宋代）

点额有墨痕，剖腹无素书。
俗视如顽石，仙骑上太虚。
戊申岁间中清赏十景 其七 开径延驯鹤
叶颙（元代）

开径延驯鹤，爱此癯瘦形。不与凡鸟伍，戛然独长鸣。

我性鹤相似，宠辱常不惊。平生寡交游，闭户鲜送迎。

松关夜月孤，茅屋秋霜清。从今与鹤游，骑鹤朝玉京。

鹤尔幸知此，慎勿轻渝盟。
疏山 其一
赵时焕（宋代）

两到临川愧罔功，只凭心事对苍穹。江乡又喜今年熟，一笑归田作好冬。
望远曲
孟郊（唐代）

朝朝候归信，日日登高台。行人未去植庭梅，

别来三见庭花开。庭花开尽复几时，春光骀荡阻佳期。

愁来望远烟尘隔，空怜绿鬓风吹白。何当归见远行客。
钱大 其六
曹勋（宋代）

忠孝传家大府开，苍生久已待盐梅。我虽潦倒山林下，会听中天紫诏来。
黄金台和吴实堂韵
汪元量（宋代）

把酒上金台，伤心泪落杯。
君臣难再得，天地不重来。
古木巢苍鹘，残碑枕碧苔。
倚阑休北望，万里起黄埃。
答转运王工部谢公醪
宋祁（宋代）

老依涡曲作藩侯，月例黄堂给宴醅。
敢把百壶夸顕父，且将三品敌荆州。
味新聊称长螯蟹，酌浅尤宜小样瓯。
珍重故人贻丽句，纵倾家酿若为酬。
潇湘夜雨
周忱（明代）

沧江晚来雨，恍若银河倾。千山拥暝色，万竹飘寒声。

篷窗有迁客，凄然百感生。
砚冰
谢宗可（元代）

裂地层阴透马肝，墨花含冻锁毫端。一泓晓色玄霜重，半夜天风黑水乾。

沼面烟凝星影暗，潭心云翳玉光寒。便将呵作清泠雨，笔扫人间酷暑残。
送程给事知越州
李綖（宋代）

伏节要符惯远游，再朝金陛付牙筹。君王难识奇才晚，御史章言旧治优。

三峡路长收使旆，九江波迥改行舟。不须重赋西山好，归侍宸游十二楼。
题赵承旨击尺图
程可则（明代）

至元一幅鹅溪绢，四尺不满三尺余。翰林承旨颇好事，绘取击尺为斯图。

不知王者是何代，紫棱白面苍虬须。手提青丝绿玉策，据鞍顾盼神睢于。

左右布列数猛士，衔竿挟杖纷骑驴。一球委地不得掇，四面击者群争趋。

驴蹄骄蹴势欲动，蹀躞腾遝精神殊。我闻轩辕习武士，沙虫猿鹤皆前躯。

一击能令力牧怒，蚩尤涿鹿功煌如。吁嗟王孙际龙战，绘此毋乃含欷歔。

方今海宇尽混一，虎皮盖藏金仆姑。《云门》既奏泰阶平，纵有筑尺非兵符。

此图不用示天下，只合简册供清娱，衔竿挟策胡为乎。
秋吟
吴襄（清代）

落叶满秋山，征人久不还。一声何处雁，应向玉门关。
回文偈四首 其三
赵炅（宋代）

解垂要理真，诠羡非深意。大谁教指因，缘善归心会。
罗浮歌二首 其二
陈国英（明代）

锦绣峰随玉女峰，鸾箫仙佩响琮琮。相逢话指麻姑在，为饮琼苏酒一钟。
翠羽辞
梅尧臣（宋代）

秦女乘鸾遗翠羽，落在人间与风舞。
风休不归谁作主，此郎拾取装金缕。
郎家主妇爱且怜，系向裙腰同出处。
朝来邻里偶经过，方朔邹枚争欲睹。
主人重客苦留连，急走钿车令去取。
酒巡未匝掩合扉，忽已闻归报鹦鹉。
重匀朱粉临镜台，促息不停催出户。
正抱琵琶稳系条，辊作轻雷拢作雨。
自解弹成啄木声，岂唯能写胡人语。
醉眼流波入鬓时，弦慢遨郎紧弦柱。
身柔柱涩郎力微，欲倩傍人频顾主。
主何磊落风味多，就请上宾无不许。
相疏情远谁称渠，画拨当胸客当去。
书怀
张纲（宋代）

纷纷儿辈谩同时，独负权奇不受羁。刻烛已惊诗句逸，飞觞肯放酒行迟。

平生白璧休三叹，万事黄粱仅一炊。谁向先贤得风制，空令人笑虎头痴。
题黄敕背诗
陈彭年甥（宋代）

彭年头脑太冬烘，眼似朱砂鬓似蓬。
紕缪幸叨三字内，荒唐仍预四人中。
放他权势欺明主，落却亲情卖至公。
千百孤寒齐洒泪，斯言无路入尧聪。
晚晴
赵蕃（宋代）

溪雨无常度，阴晴日几回。
山容朝政合，水面晚仍开。
乍觉巉岩尽，又看平远来。
高人欠摩诘，空为袜留材。
蕨涧曹正叔有诗见寄因以答谢
毕仲游（宋代）

子学有馀力，我生无定居。与人常不合，谋己一何疏。

酒熟同谁酌，诗成懒自书。会须还颍水，高枕闭吾庐。
列之将归温陵以诗告别因次韵送行二首 其二
李光（宋代）

八年岭海未归人，万里天涯老病身。久堕黎蛮难择友，频经忧患易沾巾。

我无妙策甘捐叶，子有长才预选抡。后夜更邀桥上月，为传羲御且停轮。
李抚干牧牛图
释慧远（宋代）

道是沩山水牯牛，轮佗黑子却赢筹。
不是沩山水牯牛，赢佗白子却轮筹。
黑白未分头角露，输赢不是遮头牛。
绳已断，鼻无钩，
掉尾昂头得自由。云山无限青青草，
香水和烟细细流。饥时放，
饱时收。临风轰起一声笛，
回首家山万事休。
枯荷
许棐（宋代）

万柄绿荷衰飒尽，雨中无可盖眠鸥。当时乍叠青钱满，肯信池塘有暮秋。
春日村居
章甫（宋代）

浦树微微改，溪流稍稍深。
春来差少病，岁后苦多阴。
陇亩三年梦，亲朋万里心。
感时仍念旧，老泪欲沾襟。
醉眠亭
张先（宋代）

松陵江畔客，筑室從何年。
世俗徒纷纷，不知李子贤。
在彼既不知，不如醉且眠。
声名衮衮谁知命，醉非爱酒眠非病。
和江浑浑无古今，郡山回合来相应。
呼奴沽酒不可迟，买鱼斫脍烦老妻。
何必纫绳击飞兔，百年长短空自知。
直将褌虱视天地，冥冥支枕穷四时。
九衢足尘土，朱门多是非。
秋风老莼鲈，扁舟何日归。
扇子诗
李石（宋代）

蕲竹皮肤事业，齐统手腕工夫。
跳出二乘火宅，直饶一段水壶。
江城
刘克逊（宋代）

过了元宵景自佳，东风轻拂酒旗斜。江城可是春先到，已有盈街卖杏花。
刘阮洞
王汉之（宋代）

洞府门閒白日赊，碧潭清影照云霞。
弄珠人捧江皋佩，刻玉岩开阆苑花。
风月有情回俗驾，尘埃无处问仙家。
归来怅望金桥处，露滴桃源一径斜。
挽曾仲躬侍郎三首 其三
赵蕃（宋代）

好在茶青竹，青青十百竿。风烟饱持护，鸟雀静嘲欢。

父子当年趣，声名后代看。兴怀非一事，愁绝更思韩。
游昭
范镇（宋代）

炎蒸无处避，此地忽如寒。松砌行无际，石房禅自安。

鸳鸯秋沼涨，蝙蝠晚庭宽。登眺见田舍，衡茅半不完。
相逢行赠文伯纯同年
戴表元（宋代）

昔日相逢面如雪，今日相逢面如铁。
人生年少得几时，动作风如十年别。
十年别久未为恶，频见亦无年少乐。
寒栖夜雨金琐梦，故园春风白袍客。
雕鞍骏马纷纷来，西城乱花春渐开。
与君追逐觉老丑，一笑且醉高阳杯。
相逢得醉今日好，醉眼相思还易老。
只图留君日日醉，醉裹忘却江南道。
天安殿酌献天书
寇准（宋代）

圣运昭惟永，高真协降祥。
方严泰坛祀，先荐釜山章。
典礼官无泰，涓辰筮有常。
中天华阙秘，象衮睟容庄。
宵迥星河灿，风微羽卫扬。
献酬灵契接，陟降宝仪彰。
顾諟钦元命，寅恭达上苍。
弥文辉竹帛，备物俨萧芗。
尊道宸心至，登春雅俗康。
犹将奉斋洁，禔福俟穰穰。
钧天
李商隐（唐代）

上帝钧天会众灵，昔人因梦到青冥。

伶伦吹裂孤生竹，却为知音不得听。
送永州唐德明
杨万里（宋代）

忽报故人至，知从何许来。
满怀俱玉雪，半语不尘埃。
聚散千江月，悲驩一酒杯。
樯乌有底急，一夕百相催。
上清乐 其六
赵佶（宋代）

秀华峰下五灵都，元景神君握化枢。

真火有功能造物，销镕五毒出阴途。
云峰院
唐仲友（宋代）

木杪出危阁，轩窗罗翠屏。
更须登石望，欲尽远山青。
公燕诗九首 其九 元瑜
李攀龙（明代）

知己难再遇，揽衣及良辰。天衢飞高翼，清流濯纤鳞。

摇落易为飞，孰能爱此身。恩义不潜畅，举座皆异人。

公子善养士，中外常所亲。侍会此高堂，羽觞何纷员。

翰墨风雨集，兴文若浮云。翩翩致足乐，愿言守明贞。
乞猫
黄庭坚（宋代）

秋来鼠辈欺猫死，窥瓮翻盘搅夜眠。
闻道狸奴将数子，买鱼穿柳聘衔蝉。
走笔赠许玖赴桂州命
张祜（唐代）

桂林真重德，莲幕藉殊才。直气自消瘴，远心无暂灰。

剑棱丛石险，箭激乱流回。莫说雁不到，长江鱼尽来。
北风
李群玉（唐代）

病发干垂枕，临风强起梳。蝶飞魂尚弱，蚁斗体犹虚。

瘦骨呻吟后，羸容几杖初。庭幽行药静，凉暑翠筠疏。
元宵词二首
黄彦辉（宋代）

琥珀盏中云母钟，琉璃光射水晶宫。
风随兰麝香千里，人在莲花影万重。
赋得春日迟迟篇为梁封君年伯寿
邓云霄（明代）

南海扶胥口，洪波万里长。蓬壶东望近，隔岸即扶桑。

扶桑高拂天门晓，天鸡唤起圆罗耀。缥缈仙人驾六螭，曈昽瑞霭翔三鸟。

此日东皇弄早曦，条风佳气转春姿。钟山散彩收龙烛，若木擎枝度郁仪。

辉射露盘偏泛滥，光浮兰砌更逶迤。君家箫鼓喧春昼，麟驭鸾旌相辐辏。

红日高翻彩袖明，白云低绕银璈奏。白云红日共澄鲜，野马轻飞洞里天。

已命羲如徐按辔，何须誇父急扬鞭。棋残柯烂不知午，桃熟椿芳正上筵。

筵前恍坐壶公境，把酒负暄醺又醒。起视松阴偃盖平，渐看花影笼阶静。

松阴花影久徘徊，春日如年引寿杯。自缘两珥承轮驻，不为单戈叱驭回。

语燕流莺能缓唱，景圭昼漏莫相催。仙翁春酒宜长日，仙郎昼锦还依膝。

鹤发犀鞶色映新，中台南极拥金轮。羡君爱日承欢暇，更长作安捧日人。
卖花声·春暮登姑苏台
过春山（清代）

乔木古台荒。野径苍苍。杜鹃声里怨斜阳。剩水残山春又老，花落横塘。

往事暮云长。满眼兴亡。采莲遗曲最凄凉。回首当年歌舞地，无数垂杨。
重寄张愈光
杨慎（明代）

海裔江湄独倚楼，瑟居匏系又惊秋。
菊花黄处回青眼，枫叶红时对白头。
少日声名追杜甫，暮途鞿绊脱庄周。
九龙尚有临池兴，一雁能忘远札投。
满庭芳（寿富者·三月十八）
卓田（宋代）

柳暗千株，蓂翻三荚，当年神岳生申。画堂庆会，今日贺生辰。宝鸭檀烟薰馥，颂椒觞、醽醁频斟。殷勤劝，歌喉宛转，恣乐醉红裙。

荣华兼富贵，如君素享，胜似簪缨。虽田彭倚顿，未足多称。好是钱流地上，仓箱积、赈济饥贫。多阴德，子孙昌盛，指日绿袍新。
次韵道辅双岭见寄三叠
黄庭坚（宋代）

生涯鱼吹沫，文彩豹藏雾。
人言壶公老，渠但未得趣。
饮酒人壶中，茫然失巾屦。
时不与我谋，今君向何处。
游成皋王城南园见水石渔艇
卢楠（明代）

不作江南客，空馀江上山。水同明月静，石似白鸥閒。

仙径松萝外，渔舟芦荻间。相看浑忘却，无复住人寰。
长相思 暮归
商景兰（清代）

过桥西。花满堤。步印香泥小径归。烟笼万户低。

月初辉。星渐稀。光到窗前知未知。何处夜乌啼。
生查子
洪适（宋代）

正月到盘洲，解冻东风至。便有浴鸥飞，时见潜鳞起。

高柳送青来，春在长林里。绿萼一枝梅，端是花中瑞。
元正书怀
程公许（宋代）

甲子循环六十年，手披新历意茫然。了知自性觉玄妙，宁与世间寒暑迁。

寡过得如蘧瑗化，诺惺要了瑞岩禅。故园未卜西归日，遇好溪山且数椽。
春望词四首·其四
薛涛（唐代）

那堪花满枝，翻作两相思。
玉箸垂朝镜，春风知不知。
郡民以岁稔刑清相率为斋以报善政永嘉聂从事赋诗纪其事因依韵足成一百言以谢之
杨亿（宋代）

为郡临瓯越，云泉兴未乖。欢谣乏襦裤，归思满荆柴。

偶遂丰年望，潜将乐土偕。流民争襁负，凶党绝椎埋。

精力奸多露，清心政自谐。群生不疵疠，比屋已绥怀。

辄诣金人宇，同修香积斋。漫劳歌邵父，方待拍洪崖。

治行非尤异，传闻及等侪。雕章忽垂赠，属和愧淫哇。
和陶渊明饮酒诗
滕岑（宋代）

少小慕至道，壮大无所得。
岁月忽如流，行年向不惑。
尔来涉忧患，视听半昏塞。
谁能更苦辛，举战蛮触国。
但愿常醉眠，万事付一默。
奉同程致道著作次鲍溶冬夜答客韵送赵叔问奉议归南都
方元修（宋代）

清秋不相借，白发日更多。尘埃困烦促，原野怀经过。

聊当倚滂润，资以生吾禾。岂不念离群，惊鹊宁择窠。

王孙别都去，澹若依松萝。暂别亦复难，赓诗饮无何。

我行那尔尔，渺邈踰江河。剩须作佳句，相我沧浪歌。
郊庙歌辞。享龙池乐章。第五章
姜皎（唐代）

龙池初出此龙山，常经此地谒龙颜。日日芙蓉生夏水，

年年杨龙变春湾。尧坛宝匣馀烟雾，舜海渔舟尚往还。

愿似飘飖五云影，从来从去九天间。
箴放心
释文珦（宋代）

养形而放心，譬若树抱蝎。
表似内已虚，识者为憯怛。
形瘁或当腴，心蠹不可活。
先民有格言，勿使本先拨。
戏酒妓
冯衮（唐代）

醉眼从伊百度斜，是他家属是他家。

低声向道人知也，隔坐刚抛豆蔻花。
偈颂一百三十六首
释惟一（宋代）

皎洁中秋月，清光处处同。
是人皆照破，无水不形容。
圆满纤尘净，婆娑桂影重。
古今争赏玩，谁到广寒宫。
句 其二
夏倪（宋代）

犹喜平生蟹螯手，尚能半幅写行书。
观宜春侯旋师
杨基（明代）

瘴地收蛮后，烟江棹桨过。
旌旗皆绣虎，鼓角半吹螺。
圣化方无外，民心讵有讹。
马循归路熟，人比去时多。
喜气浮三峡，军声动九河。
遥知双阙下，齐进太平歌。
题画牛 其二 牛弘
王鏊（明代）

背卧斜阳龀短刍，箭锋犹带血模糊。家人不用惊相报，且读床头一卷书。
挽楼旸叔二首 其一
刘克庄（宋代）

白首临凋瘵，齑盐似旧时。仅持一麾止，安用五车为。

库有留州赋，家无葬地资。空馀清俭字，长使郡人思。
秋崖先生以红石见寄
吴龙翰（宋代）

彤霞铄石玉晶荧，琢出羲之风字形。
却著寒松苍古下，研烟传写相牛经。
踏莎行 秋怀
万树（清代）

叶下星窗，雁横飙馆。便凄凉煞无人管。前程昨梦不堪提，素颜青鬓都频换。

宝袜香存，彩笺音断。细将心事灯前算。三年有半为伊愁，人生能几三年半。
谒樊将军舞阳侯庙
释居简（宋代）

萧曹笔削宏楷模，良平智略吞万夫。巍坛既登跨下士，贡帐谩悦骊山徒。

龙争虎斗爪牙备，刘怯项勇天渊殊。鹿虽未果死谁手，鼎已潜知开汉图。

将军最先得所托，亭长之外无贞符。逸群拔萃一人耳，屠城斩将群雄俱。

鸿门直入缓危急，虎口仅免才斯须。宴安鸩毒寤主意，排闼紫禁当前驱。

奋身不顾但爱死，婴鳞未了仍编须。帝虽寡恩少善后，吾宁守义如厥初。

匈奴无故遗嫚书，在廷如堵方嗫嚅。将军裂眦不愿馀，请十万众行匈奴。

不知十万行匈奴，果与卫霍功何如。
九月八日登高作重九奇父赋三十韵与义拾余意
陈与义（宋代）

九月风景好，节意满天涯。
书生尊所闻，登高乱城鸦。
虽无后乘尊，前驱载黄花。
两楼压波壮，众泽分夭斜。
居夷惊有苗，访古悲章华。
萧条湖海事，胜日一笑哗。
兴移三里亭，木影杂蛟蛇。
二士醉藜杖，两禅风袈裟。
奇哉古无有，未觉欠孟嘉。
天公亦喜我，催诗出微霞。
赋罢迹已陈，忧乐如转车。
却后五百岁，远俗增雄夸。
听盛道人琴 其二
释道潜（宋代）

有客浮游不定家，玉琴三尺当生涯。从来正始无人会，掉首高歌乌帽斜。
三弟校尉生日用去腊见寿韵
项安世（宋代）

八千尧历畀秋春，万里嵩嵩下甫申。
儿女只今多似栉，弟兄他日老于亲。
共夸戏彩随鸠杖，不羡横挝倚凤宸。
看取天台游观主，前衔虚作汉朝臣。
次韵张守秋怀四首
刘子翚（宋代）

失计萦尘网，栖栖厌不情。
兴随凫舄远，官比绮曹清。
大案韦编古，深房纸瓦明。
圣贤聊晤对，事业只平平。
乌衣巷
林铭球（明代）

萧条门巷枕丘墟，旧日风流王谢居。燕子也知人事改，夕阳相对几欷歔。
龙江馆舍
黄庚（元代）

幽栖俗事不相关，家在青松翠竹间。
绕屋四围都是水，隔林一片不多山。
诗篇陶写清秋景，书册消磨白日间。
门外沙鸥如旧识，忘机飞去又飞还。
久不得池阳书
刘克庄（宋代）

黑帜游魂尚未还，列城处处受风寒。
遥知鲁女悲而啸，深愧庞公遗以安。
道远家人无恙否，时危身世苟全难。
何时火伴并邻里，沽酒刲羊贺木兰。
江上晚兴有怀金海住先生
吴询（清代）

落日秋江清，潮寒散空碧。江水去悠悠，此夕孤舟客。

遥遥湖上山，粼粼沙中石。余霞敛复晴，昏烟淡将夕。

天末怀夫君，相思千里隔。秋雁啼凉风，凄凄苇花白。
虞美人（城山堂试灯）
刘辰翁（宋代）

黄柑擘破传春雾。新酒如清露。城中也是几分灯。自爱城山堂城、两三星。

枝头未便风和雨。寂寞无歌舞。天公肯放城元晴。自是六街三市、少人行。
七月二十一日重过赣滩十绝句 其四
徐鹿卿（宋代）

乘车山径苦崎倾，舟涉飞湍石胆惊。等是危途休计较，此心无碍尽堪行。
孟城坳
王维（唐代）

新家孟城口，古木余衰柳。
来者复为谁？空悲昔人有。
瑞庆节日同王式之诣云际寺满散
杨万里（宋代）

金刹深藏翠巘间，锺声吹下白云端。
谁知东淛能诗客，也到南溪祝圣山。
重碧清池染衣湿，软红香雾袭人寒。
祝君来岁千秋节，著脚含元鵷鹭班。
少年游
马洪（明代）

弄粉调脂，梳云掠月，次第晓妆成。鹦鹉笼边，秋千墙里，半晌不闻声。

原来却在瑶阶下，独自踏花行。笑摘朱樱，微揎翠袖，枝上打流莺。
谢弥大惠万岁藤杖
舒岳祥（宋代）

青山节节皆龙冢，蜕骨崚嶒幻此藤。
栗楖生来呼上座，猕猴拾得奉胡僧。
子能致此须牙具，我试携之气力增。
欲上泰山宾出日，便须著脚共猱升。
蓦山溪
石孝友（宋代）

醉魂初醒。强起寻芳径。一似楚云归，诮没个、鳞书羽信。疏狂踪云，虚度可怜春，阴还闷。晴还困。赢得无端病。

菱花宝镜。拆破双鸾影。别袖忍频看，生怕见、啼红醉粉。而今憔悴，瘦立对东风，红成阵，绿成阴，况是春将尽。
聚景园口号二首 其二
高翥（宋代）

竹影参差临断岸，花阴历寂浸清流。游人难到阑干角，尽日垂杨盖御舟。
偈颂八十五首
释妙伦（宋代）

前半夏已去，新事不添。
后半夏未来，旧事不减。
而今新也旧也，拈向一边。
秋晚杂书三十首 其十四
方回（元代）

吾年志学初，故已嗜为诗。三霜当六十，无复一黑髭。

生事置堕当，世故愕败棋。独喜五柳作，时时一哦之。

□□其犹龙，隐见不可羁。道人结净社，刺史遗酒赀。

亲狎□□□，亦不作岸崖。永言想遐䠱，终老茅檐栖。
贾鹿泉屡约一出小诗代行十首
陈杰（宋代）

上都仁问远如天，人望公来望岁然。
正有郇模三十字，含毫欲愬复难宣。
少年游（葛氏侄女子告归，作少年游送之）
孙道绚（宋代）

雨晴云敛，烟花澹荡，遥山凝碧。驱车问征路，赏春风南陌。

正雨驱、梨花幽艳白。悔匆匆、过了寒食。归家渐春暮，探酴醿消息。
和戴主簿韵
朱熹（宋代）

平生本自好楼居，况接高人永昼馀。共喜江山入尊俎，从教幕府省文书。

感君肯出新诗句，恨我终思旧草庐。拟借韦编订龙马，免推纳甲话蟾蜍。
雨中有怀
赵蕃（宋代）

春风吹雨暗连朝，闻道溪南欲断桥。
忍使碧桃抛密蕊，更堪高柳折轻条。
成都旧日空存壁，陋巷归来只挂瓢。
想见诸公方痛饮，坐看云脚度山腰。
失调名 江路野梅香
应傃（宋代）

横斜淡月黄昏，漏泄早春消息。
缘识
宋太宗（宋代）

天门地户秘机深，谁测玄微妙理心。
唯有丹田身外境，清虚恬澹影森森。
拟香奁八咏 其六 金钱卜欢
贝琼（元代）

字忆开元日，清光尚自全。不知人远近，犹似汝方圆。

一别乌衣后，三回白雁前。芳心偷自祝，吉语定真传。

玉兆符龟灼，银河待鹊填。可能如子母，无术学神仙。
道中寄景珍兼简庚元镇
黄庭坚（宋代）

传语濠州贤刺史，隔年诗债几时还。
因循樽俎疏相见，弃掷光时只等闲。
心在青云故人处，身行红雨乱花间。
遥知别後多狂醉，恼杀江南庚子山。
建隆以来祀享太庙十六首 其三 奠瓒用《瑞木》。
郊庙朝会歌辞（宋代）

木符启瑞，著象成文。于昭大号，协应明君。灵命有属，鸿禧洞分。

歌以升荐，休嘉洽闻。
除夕
姚益敬（清代）

椒盘进罢夜犹赊，小琢诗词报物华。莫道寒多春未转，近窗双烛已生花。
九日登裴公亭得无灾可避自登山之句何季皋滕审言为之击节足以成篇
戴复古（宋代）

良辰乐事两相关，不可不求今日閒。有酒能赊堪荐菊，无灾可避自登山。

心怀屈贾千年上，身在潇湘八景间。好向樽前开笑口，人生枉自作愁颜。
五仙观
黎邦琰（明代）

香火千年地，彫台尚俨然。轻阴遥度竹，疏雨细鸣泉。

驭鹤朝群帝，骑羊忆五仙。步虚声寂静，还得话真诠。
风入松 吊秦淮
薛时雨（清代）

板桥风景艳当年。花月斗婵娟。画船省识青溪路，惯停桡、丁字帘前。

十里香尘不断，而今付与颓垣。

莺啼蝶怨晚芳天。何处拾遗钿。杨花飘落浑无主，一团团、乱扑溪烟。

应有白头词客，旧愁弹上新弦。
郡名诗呈吕元钧五首 其三
孔平仲（宋代）

二帝本仁爱，三王首忠质。颇知周德厚，不似秦网密。

平生勇自信，戈戟未易屈。何尝恋儋耳，但欲返衡荜。

诏条甚明白，宣布要齐一。御众莫若宽，使民宜以佚。

古人贵守义，昭晰在缃帙。公言屡见广，我惠惭及物。

河檀负廪梢，梁鹈议印绂。庐山须决去，云卧未为失。

琼章屡起予，凤吹杂瑶瑟。芝兰暗有香，嵩华清见骨。

君开笔头花，我耀牖中日。九牛登巨鳌，视我真蛮栗。
偈公六十五首
释咸杰（宋代）

静悄悄处跳得出，闹浩浩处可横身。
闹浩浩处挨得行，静悄悄处堪驻足。
再见晦庵既行有怀
赵蕃（宋代）

已别重成见，重来那得长。
顺流听虢虢，冷日对荒荒。
既历冰霜听，还忧雨露听，
还忧寸露雱。去留俱有念，
搔首漫彷程。
次韵蒋颖叔
苏轼（宋代）

月明惊鹊未安枝，一棹飘然影自随。
江上秋风无限浪，枕中春自不多时。
琼林花草闻前语，罨画溪山指后期。
（蒋诗记及第时琼林宴坐中所言，且约同卜居阳羡。
）岂敢便为鸡黍约，玉堂金殿要论思。
秋怀 其三
黄圣期（明代）

天府元称二百重，园陵北望枕居庸。可堪塞岭时宵猎，几处边城起夕烽。

马市频年虚议款，虏王当日漫谈封。四郊自此方多垒，三辅何时竟乐农。
黄石山
胡安国（宋代）

凤吹鸾舆向戚姬，满朝无策定倾危。直须致得商山老，能遣君王意自移。
再和昌言喜雪 其二
韩维（宋代）

愧无奇策辅吾皇，乞得闲官老故乡。壮志未甘悲白发，欢情犹看舞红妆。

长歌不计闲光景，吟苦难滋旧肺肠。多谢同心二三友，每传佳句挹华觞。
雪中过分水岭六首 其六
李纲（宋代）

玉龙耕种素芝田，误入飞琼小洞天。璧月珠星争璀璨，瑶环瑜珥斗婵娟。

水晶宫阙云腴滑，白玉楼台雾彩鲜。骨冷魂清难久驻，恍然昆阆梦游仙。
池上对月五首
刘克庄（宋代）

初插玉梳小，徐妆粉额新。
乌啼风露冷，娥始现全身。
好事近·云气上林梢
辛弃疾（宋代）

云气上林梢，毕竟非空非色。风景不随人去，到而今留得。老无情味到篇章，诗债怕人索。却笑近来林下，有许多词客。
王养晦别号
张天赋（明代）

谁向隆中守钝迟，葆光渊默待明时。寻游朱子庵门路，玩索明夷象传辞。

三尺太阿藏玉匣，一轮红日浴咸池。伫看提起蛟龙断，照耀江山景物熙。
如道人求赞
释昙华（宋代）

江上青山叠叠来，屋头松竹手亲栽。
柴门尽日无人到，时见窗前云作堆。
秋夜听雨
方回（元代）

骚骚从何来，高树暗淅沥。
飒飒未云已，虚檐微点滴。
□□忽遽作，稍疏仍骤密。
寒飚寻侑之，浩汹阵马只。
□□□□翻，溅泻类朴击。
决渠落深沼，鞺鞳激水石。
衾薄四体□，□灭百虑寂。
闭目观我身，未觉白胜黑。
已而悄然静，鸣声惟蟋蟀。
质明靸破鞋，满砌落叶湿。
为胡元瑞题绿萝馆二十咏 其五 玉磬
王世贞（明代）

濯濯泗滨玉，泠泠时一拊。门有荷蒉言，汝心在千古。
次韵向文刚晁叔易游青原
王庭圭（宋代）

佛屋深蟠七祖山，鲁公奇字刻孱颜。能来把钓溪台上，安用赋诗戎马间。

薄宦不知何处好，浮生才得此时闲。夕阳渡口人争渡，又趁城头暮鼓还。
祝禧寺访马承道
金大车（明代）

地僻秋堂静，琴书此盍簪。
短檠禅榻暗，微雨梵钟沉。
络纬鸣莎径，松杉绕石林。
拥衾不能寐，山气夜萧森。
过小岭 其二
陈同（清代）

湖南近岭南，地暖少霜霰。即无春雨膏，青山终不变。

况经三日霖，一绿万峰遍。我时冒雨来，湿翠泼人面。

回飙揭层烟，岚光递隐见。密雨渍颓云，模糊又一片。

宿雾松杉深，浓露藤萝罥。生气入深山，草木郁葱茜。

樵径碧逾高，烧痕青山旋。山畬叠鱼鳞，棱棱自筑堰。

高低畎浍盈，横溢水花溅。溪谷酣笙镛，树杪明匹练。

应接声色劳，远近耳目眩。衣装无寸乾，吾游岂告倦。
雁足
郑思肖（宋代）

雁足冥冥未报归，此心裂碎有谁知。一怀愤闷心衔苦，两鬓䰐鬖发倒垂。

醉后爱歌诸葛表，生来耻读李陵诗。喜吾筋力犹强健，愿为朝廷理乱丝。
贫甚戏作绝句八首 其六
陆游（宋代）

行遍天涯等断蓬，作诗博得一生穷。可怜老境萧萧梦，常在荒山破驿中。
仲夏寄觉海玘公
郭谏臣（明代）

不见旻公久，时时忆草堂。修篁环径密，幽草遍山长。

绝壁云疑堕，奔流水自忙。依依旧游处，相约在重阳。
庭前两鸣鹊
张扩（宋代）

庭前两鸣鹊，声好色亦美。曾陪织女驾，或是窦家子。

谁云屋上乌，可厌不可迩。乌能逐人好，鹊竟误君喜。

乌鹊莫爱憎，鸡虫任生死。
游李少师园十题·笛竹
范祖禹（宋代）

凤食实已美，龙吟声更奇。
惜无蔡邕识，那得马融吹。
偶成
文同（宋代）

僻陋为州耻不才，偃然空见两星回。
只应归举谣言日，三府诸君口尽枚。
送龚实之赴官南安十韵
黄公度（宋代）

气合论文地，魂销惜别筵。
离亭芳草外，飞盖落花前。
北阙旧通籍，南州先著鞭。
却诜丹桂早，莱子彩衣鲜。
侧耳聆佳政，成名及妙年。
因风能见忆，得句会须传。
筮仕聊栖棘，驽才阻泛莲。
交情期岁晚，会面数秋天。
莆水浮春树，桐城际暮烟。
龚黄真忝窃，末路共腾骞。
重午斋宿读蔡迨文编以酒馈之
韩元吉（宋代）

沈香亭上示传宣，斗酒挥毫自百篇。
研雪新蒲瓯弄碧，遥知独酌意悠然。
季夏同庾筠倩姚讱庵泛舟南宗庵访昙大师刘羽士振枰试茗纵谈玄理归次逢禅上人以荔枝驰回饷客和讱庵作
张应熙（明代）

舟横水曲绿层层，接叶低阴借未能。肉蒜鸡鱼留佛性，欢呼调笑印迦陵。

推蓬破浪何妨道，把酒看山不二僧。解道飞菱期翠水，无如锱锡后和凝。
余辞老还家作中秋见月歌一章留别张公子
胡奎（元代）

我行钟陵道，五见中秋月。明月流中天，既圆还复缺。

月圆月缺可奈何，今年照见病维摩。举头见月发，大笑白发较比来时多。

来时黑发今尽白，玉兔有丹医不得。百年三万六千朝，愿照年年好颜色。

张公子，留侯孙，临风共尔倾一樽。今古乾坤有清气，此趣勿与它人论。

明当载月东吴去，挂在海门山顶树。唯有相思一寸心，夜夜莫忘看月处。
木兰花慢
刘秉忠（元代）

既天生万物，自随分，有安排。看鸑鷟云霄，骅骝道路，斥鴳蒿莱。

东君更相料理，著春风、吹处百花开。战马频投北望，宾鸿又自南来。

紫垣星月隔尘埃。千载拆中台。叹麟出非时，风归何日，草满金台。

江山阅人多矣，计古来、英物总沉埋。镜里不堪看鬓，尊前且好开怀。
古风三首
赵俞（清代）

弧矢用威敌，还为奸宄利。苍姬六典书，莽新实阶厉。

国息既薮六，况乃肉刑议。后圣师前古，专在行仁义。

本同末则殊，沿革随时世。孟轲今复起，亦不讲井地。

未闻书契作，仍可结绳治。圣人大法天，亦行所无事。

鸿纤列万品，一一自禀赋。削觚使就规，涅缟忽失素。

变本乃为奇，矜新众所骛。人于大块中，果蓏一虫蠹。

吾欲追淳朴，各各安其故。因物付物间，斯理则已具。

斯螽夏切股，翰音晨引吭。彼岂能自主，时至乃翕张。

测天凭仪器，俄已易躔次。测晷以刻漏，时亦乖启闭。

夫岂圣人作，而顾谢物智。任人斯有为，任天故不二。